Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2022/C 233/13)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Scalogno di Romagna”

EU-nro: PGI-IT-1539-AM01 – 11.1.2021

SAN ( ) SMM (X)

1. Hakijaryhmä ja oikeutettu etu

Ryhmän nimi: Consorzio Scalogno di Romagna

Osoite: C/o Comune di Riolo Terme, Via Aldo Moro 2, 48025 Riolo Terme – Ravenna, Italy

Sähköposti: consorzioscalognodiromagna@gmail.com

Consorzio Scalogno di Romagna -yhdistys on 14. lokakuuta 2013 annetun maatalous-, elintarvike- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☒ Muu (täsmennettävä)

4. Muutoksen/muutosten tyyppi

☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

2 artikla

”Nimitys ”Scalogno di Romagna” viittaa yksinomaan Allium ascalonicum -lajin sipuliin.”

on muutettu ja sitä on täydennetty seuraavasti:

”Nimitys ”Scalogno di Romagna” viittaa yksinomaan Allium ascalonicum -lajin Romagnan ekotyypin sipuliin. Scalogno di Romagna -salottisipulit ovat muodoltaan pitkänomaisia ja pullomaisia. Niillä on sitkeä ulkokuori, jonka väri vaihtelee keltaisesta nahanväriseen, kellanruskeaan, ruskeaan tai harmaaseen. Mehukkaan sisäosan väri taas vaihtelee valkoisesta violettiraitaiseen. Romagnan ekotyypillä on pitkät, tiheät juuret ja vaaleanvihreät, suippenevat lehdet. Korjuuhetkellä sipulit kasvavat ryppäissä, joissa vaihteleva määrä sipuleita yhdistyy toisiinsa juurten välityksellä. Haju on pistävä. Maku on makea ja hieno ja muistuttaa enemmän sipulia kuin valkosipulia. Aromaattiset ominaisuudet ovat samankaltaiset kuin muilla liljakasveilla, ja niihin vaikuttavat runsaat rikkiyhdisteet, joita sipulit saavat maaperästä. Tämä sivuravinne antaa sipuleille niille ominaisen maun ja tuoksun. Sipuleita käytetään tuoreina tai kuivattuina. Myös öljyyn säilöminen on yleistä. Kaikki nämä ominaisuudet erottavat Scalogno di Romagna -salottisipulit muista salottisipulityypeistä.”

Muutoksilla täsmennetään, minkä tyyppistä tuotetta Romagnan ekotyypin salottisipulilla tarkoitetaan. Scalogno di Romagna -salottisipuli sisältyy myös Emilia-Romagnan alueen julkaisemaan integroidun tuotannon eritelmään.

Lisäykset koskevat ominaisuuksia, joiden perusteella Scalogno di Romagna -salottisipuli voidaan helposti tunnistaa ja jotka selvästi erottavat sen kaikista muista salottisipulityypeistä.

Kyseiset ominaisuudet ovat aina olleet tuotteelle tyypillisiä, ja ne on myös dokumentoitu valokuvin. Nyt annettu tarkempi kuvaus auttaa kuluttajia helpommin tunnistamaan kyseiset sipulit, minkä lisäksi se helpottaa laadunvalvonnasta vastaavien henkilöiden työtä.

Tämä muutos koskee myös yhteenvedon 5 kohdan b alakohtaa, ja sitä sovelletaan yhtenäisen asiakirjan 3.2 kohtaan.

Maantieteellinen alue

Eritelmässä on muutettu Forlìn maakunnan nimeä, sillä maakunta on nimetty uudelleen Forlì-Cesenan maakunnaksi. Nimenmuutos ei vaikuta tuotantoalueeseen.

Tämä muutos koskee myös yhteenvedon 5 kohdan c alakohtaa, ja sitä sovelletaan yhtenäisen asiakirjan 4 kohtaan.

Alkuperätodisteet

Eritelmän 5 artiklan alkuperäisessä tekstissä viitataan lainsäädäntöön, joka ei enää ole voimassa. Näin ollen alkuperätodisteita koskeva artikla korvataan seuraavasti:

”Tuotantoprosessin jokaista vaihetta seurataan, ja kaikki tuotantopanokset ja tuotokset kirjataan. Tämän lisäksi tuotteen jäljitettävyys taataan kirjaamalla valvontaelimen ylläpitämiin luetteloihin tiedot maarekisterissä olevista maa-alueista, joilla tuote on kasvatettu, ja tiedot tuottajista ja pakkaajista sekä ilmoittamalla valvontaelimelle tuotetut määrät. Valvontaelin valvoo kaikkia näihin luetteloihin merkittyjä luonnollisia ja oikeushenkilöitä tuote-eritelmän ja siihen liittyvän valvontasuunnitelman mukaisesti.”

Tuotantomenetelmä

— Sänkikylvön kieltämistä koskevat ehdot on esitetty aiempaa tiiviimmin.

Kyseisen kiellon ilmaisemiseen riittää seuraava virke: ”On oltava kulunut vähintään viisi vuotta, jotta samalla maa-alueella voidaan jälleen viljellä Scalogno di Romagna -salottisipuleita.” Näin ollen virke ”Sänkikylvö ei ole sallittua” on poistettu tarpeettomana.

— Viljelykiertokäytäntöjä on selvennetty mahdollisten tulkinnanvaraisuuksien välttämiseksi. Tämä on tehty muotoilemalla selkeämmin eritelmässä jo aiemmin todettu eli se, että Scalogno di Romagna -salottisipulia ei voida viljellä peräkkäin koisokasvien, juurikkaiden ja kaalien kanssa. Virke on muotoiltu uudelleen seuraavasti: ”Lisäksi on kiellettyä viljellä niitä peräkkäin koisokasvien, juurikkaiden ja kaalien kanssa.”

— Kylvömenetelmien osalta on pakollista käyttää Allium ascalonicum -lajin Romagnan ekotyypin sipuleita. Kuten yhteyttä maantieteelliseen alkuperään koskevassa osiossa todetaan, Scalogno di Romagna -salottisipuleita voidaan kasvattaa ainoastaan kyseisen ekotyypin istukassipuleita käyttämällä. Tästä syystä virkettä ”Istutuksen on tapahduttava marras–joulukuussa, ja sato korjataan seuraavan vuoden kesäkuusta alkaen” täydennetään seuraavasti: ”Istutuksen on tapahduttava marras–joulukuussa, siihen on käytettävä Allium ascalonicum -lajin Romagnan ekotyypin sipuleita, ja sato korjataan seuraavan vuoden kesäkuusta alkaen.”

— Kun aiemmin enimmäistuotantomääräksi oli määritelty 6–8 tonnia hehtaaria kohti, nyt enimmäistuotantomäärä täsmennettiin 8 tonniksi hehtaaria kohti tarkastusten helpottamiseksi.

Tämä muutos koskee myös yhteenvedon 5 kohdan e alakohtaa.

Yhteys maantieteelliseen alkuperään

Vuonna 1997 laadittuun nykyiseen eritelmään ei sisälly yhteyttä maantieteelliseen alkuperään kuvailevaa tekstikohtaa. Tekstin laatimisessa on siis hyödynnetty DOOR-tietokannassa jo olevien asiakirjojen kuvauksia, jotka koskevat yhteyttä maantieteelliseen alkuperään, ja niitä on täydennetty Scalogno di Romagna -salottisipulin mainetta koskevilla muilla historiallisilla tiedoilla.

Jo aiemmin eritelmässä ja yhteenvedossa esitettyjen tietojen lisäksi tekstissä pannaan merkille se, että Scalogno di Romagna -salottisipuli ei kuki, mikä on tälle ekotyypille ominainen piirre.

Eritelmän tekstiä on näin ollen täydennetty seuraavasti:

”Scalogno di Romagna -salottisipulin ja maantieteellisen alueen välinen yhteys perustuu tuotteen maineeseen. ”Scalogno di Romagna” tunnetaan tietyn ekotyypin salottisipulina, jonka ominaisuudet erottavat sen muista markkinoilla olevista salottisipuleista.”

Scalogno di Romagna -salottisipulin viljelyyn sopiva maasto on kukkulaista, maaperältään keskikarkeaa ja savisuuteen taipuvaista, kuivaa sekä runsaasti kaliumia ja eloperäistä ainesta sisältävää, avointa ja hyvin vettä läpäisevää. Tällainen maaperä on tyypillistä La Vena del Gesso Romagnola -liituharjanteelle, joka halkoo suurta osaa tuotantoalueesta ja vaikuttaa koko alueeseen ja sen maaperän emäksisyyteen. Tuotantoalue tunnetaan myös kylpyläalueena, jolle on ominaista maaperän ja veden rikkipitoisuus.

Ympäristön rikkiyhdisteet vaikuttavat siten osaltaan liljakasveille tyypillisiin aromaattisiin ominaisuuksiin.

Maaperän mikrobit ja niiden entsyymien toiminta säilytyksen tai kuivaamisen aikana vaikuttavat Scalogno di Romagna -salottisipulille tyypillisen makean ja hienon maun sekä pistävän hajun kehittymiseen.

Yksi Scalogno di Romagna -salottisipulin tunnusomaisista piirteistä on se, että se ei kuki. Ainoa mahdollinen ja sallittu kasvatusmenetelmä on siis istukassipulien käyttö. Tämän ominaisuuden ansiosta kyseisen ekotyypin geeniperintö ja ominaisuudet ovat säilyneet muuttumattomina vuosisatojen ajan, sillä luonnollisen tai keinotekoisen pölytyksen puuttuessa ekotyyppi ei ole risteytynyt muiden lajien kanssa eikä sen geeniperimään ole voitu puuttua. Tämä erottaa sen muista markkinoilla olevista lajikkeista.

Scalogno di Romagna -salottisipulia ei ole koskaan tavattu luonnossa, mikä tarkoittaa, että sen Romagnaan tuoneet kelttiläisheimot ovat viljelleet aitoa ja alkuperäistä tuotetta, jota ei ole voinut millään tavalla vaihtaa tai sekoittaa toisen liljakasvin sipuliin tai korvata sellaisella.

Scalogno di Romagna -salottisipulilla on selkeä yhteys paikalliseen alueeseen ja paikallisiin tuottajiin, mukaan lukien ne tuottajat, jotka viljelevät salottisipuleja muutaman neliömetrin alalla omassa keittiöpuutarhassaan. On osin heidän ansiotaan, että tämä arvokas osoitus Romagnan maaperän runsasravinteisuudesta on säilynyt tuleville sukupolville. Tuottajien kyvyillä on lisäksi erittäin suuri merkitys sipulien valinnassa, joka tehdään käsin suurella ammattitaidolla. Osa sipulisadosta menee kulutukseen, kun taas keskikokoisia ja muodoltaan kaarevampia sipuleita käytetään yleensä istukassipuleina ja tätä varten niiden juuret ja varret lyhennetään.

”Scalogno di Romagna” mainitaan useiden kirjailijoiden tuotannossa. Yksi heistä on Lugossa syntynyt ja siellä asunut Corrado Contoli. Vuonna 1963 julkaistussa kirjassaan Guida alla veritiera cucina romagnola (”Opas aitoon romagnalaiseen keittiöön”) Contoli sisällyttää sianliharuokia käsittelevään lukuun uraauurtavan ja mielikuvia herättävän ylistyspuheen salottisipulille. Graziano Pozzetto esittelee lisää kuvauksia tuotteesta ja sen lukemattomista käyttötarkoituksista viime vuosisadan resepteissä vuonna 2001 julkaistussa kirjassaan Lo scalogno di Romagna. Cibo per Venere (”Romagnan salottisipuli – ruokaa Venukselle”). Lukuisat paikalliset keittiömestarit ovat käyttäneet Scalogno di Romagna -salottisipulia ruoanlaitossaan, mukaan lukien Brisighellassa sijainneen Gigiolè-ravintolan omistaja Tarcisio Raccagni. Brisighellan kuuluisia keskiaikapäiviä varten suunnittelemissaan illalliskattauksissa Raccagni pyrki luomaan oman tulkintansa keskiajan keittiöstä.

Lisäksi Scalogno di Romagna -salottisipulin maineesta ja sen käytöstä eri ruokalajeissa tai öljyyn säilöttynä löytyy mainintoja eri verkkosivustoilta, kuten Giallo Zafferano, La Gazzetta del Gusto, Buonissimo, Geisha Gourmet ja Taccuini Gastrosofici.

Proloco di Riolo Terme -yhdistyksellä on ollut keskeinen rooli Scalogno di Romagna -salottisipulin upeassa ja esimerkillisessä tarinassa. Vuonna 1993 yhdistys järjesti ensimmäisen Fiera dello Scalogno di Romagna -festivaalin, joka edelleen järjestetään vuosittain heinäkuun lopussa.”

Tämä muutos koskee myös yhteenvedon 5 kohdan f alakohtaa, ja sitä sovelletaan yhtenäisen asiakirjan 5 kohtaan.

Tarkastukset

Tarkastuksia koskeva tekstikohta, jota ei ole nykyisessä eritelmässä, on muotoiltu seuraavasti:

”Tuote-eritelmän noudattaminen tarkastetaan asetuksen (EU) N:o 1151/2012 37 artiklan mukaisesti. Eritelmän tarkastamisesta vastaava valvontaelin on Check Fruit, jonka päätoimipaikka on osoitteessa Via Dei Mille 24, 40121 Bologna, Italy, P. +39 0516494836, F. +39 0516494813, Sähköposti: info@checkfruit.it.”

Tämä muutos koskee myös yhteenvedon 5 kohdan g alakohtaa.

Merkinnät

Muutetaan 7 artikla seuraavasti:

1.

— Virke

”Pakkaukset on kaikissa tapauksissa suljettava siten, ettei niiden sisältöä voida poistaa pakkausta [contenitore] rikkomatta.”

on muutettu seuraavaan muotoon:

”Pakkaukset on kaikissa tapauksissa suljettava siten, ettei niiden sisältöä voida poistaa pakkausta [confezione] rikkomatta.”

Italiankielisessä alkutekstissä sana ”contenitore” (”pakkaus, säiliö”) on korvattu sopivammalla termillä ”confezione” (”pakkaus”).

— Virke ”Pakkauksissa on oltava maininta ”Scalogno di Romagna” ja heti sen jälkeen samankokoisin kirjaimin maininta ”Indicazione Geografica Protetta” (”suojattu maantieteellinen merkintä”).”

on muutettu muotoon:

”Pakkauksissa, leteissä tai nipuissa on oltava etiketti, jossa on maininta ”Scalogno di Romagna” ja heti sen jälkeen samankokoisin kirjaimin maininta ”Indicazione Geografica Protetta” (”suojattu maantieteellinen merkintä”).”

Tästä lähtien kaikissa pakkaustyypeissä on käytettävä etikettiä. Etiketti sisältää tarvittavat tiedot, ja sitä on helppo mukauttaa eritelmässä vahvistettuja eri pakkaustyyppejä varten.

— Virke ”Kullakin pakkaustyypillä on oltava Emilia-Romagnan alueen myöntämä lupa.”

on poistettu, sillä se on yhteensopimaton nykyisen lainsäädännön kanssa.

— Virke ”Asianomaisten tuottajien pyynnöstä merkinnöissä voidaan käyttää graafista tunnusta. Tunnuksen ulkoasun on vastattava liikemerkkiä tai erityistä ja yksiselitteistä logotyyppiä, jota käytetään aina maantieteellisen merkinnän yhteydessä, mukaan lukien mahdollisen väriohjeiston noudattaminen.”

on muutettu seuraavaan muotoon:

”Merkinnöissä on käytettävä alla olevaa tunnistettavaa logoa, ja siinä annettua väriohjeistoa on noudatettava.”

Graafisen tunnuksen, sekä tunnuksen ominaisuuksia koskevien teknisten ohjeiden, käyttö on näin ollen pakollista.

— Virke ”Vientiin tarkoitetuissa erissä on myös oltava merkintä ”Prodotto in Italia” (”Tuotettu Italiassa”).”

on muutettu muotoon:

”Tuotteissa on myös oltava merkintä ”Prodotto in Italia” (”Tuotettu Italiassa”).”

Merkinnän ”Tuotettu Italiassa” käyttö on pakollista kaikissa erissä, ei ainoastaan vientiin tarkoitetuissa erissä. Näin myös italialaisille kuluttajille voidaan korostaa, että kyse on Italiassa kasvatetusta tuotteesta.

Tämä muutos koskee myös yhteenvedon 5 kohdan h alakohtaa, ja sitä sovelletaan yhtenäisen asiakirjan 3.6 kohtaan.

Muu

Pakkaus

2. 6 artikla ”Kulutukseen saatettaessa Scalogno di Romagna -salottisipuleilla on oltava seuraavat ominaisuudet: A) tuore tuote: - noin 500 gramman niput, jotka on sidottu kaulan yläpuolelta raffiakuidulla; B) kuivattu tuote: 1) noin 500 gramman niput, joiden on koostuttava tasalaatuisista suurikokoisista sipuleista. Niput sidotaan hyvin tiukasti raffiakuidulla sipulin kärjen yläpuolelta, ja varret katkaistaan 5 cm sidoksen yläpuolelta; 2) letit. Sipulit on lajiteltava ja letitettävä joko pelkästään varsista tai raffiakuidun avulla; 3) pienet 100 gramman muoviverkkopussit.”

on muutettu seuraavaan muotoon:

”Kulutukseen saatettaessa Scalogno di Romagna -salottisipuleilla on oltava seuraavat ominaisuudet:

A) tuore tuote: — 100 gramman – 1 kilogramman niput, jotka on sidottu raffiakuidulla tai muulla kasviperäisellä kuidulla;

B) kuivattu tuote: 1) 100 gramman – 1 kilogramman niput, jotka on sidottu raffiakuidulla tai muulla kasviperäisellä kuidulla. Nippujen on koostuttava tasalaatuisista sipuleista. Niput on sidottava hyvin tiukasti sipulien yläpuolelta, ja varret on katkaistava 5 cm sidoksen yläpuolelta; 2) letit, jotka koostuvat valikoiduista ja samankokoisista sipuleista ja jotka letitetään joko pelkästään varsista tai raffiakuidun tai muun kasvikuidun avulla; 3) sinetöidyt verkot, pussit tai laatikot: vaihtelevan kokoiset, kuivatut juurettomat sipulit voidaan pakata 100 gramman – 5 kilogramman sinetöityihin verkkoihin, pusseihin tai laatikoihin, jotka on valmistettu elintarvikekäyttöön sopivasta materiaalista.

Edellä kuvatut tuotteet voidaan saattaa kulutukseen myös puusta, muovista, paperista, pahvista tai luonnollisista kasviperäisistä materiaaleista valmistetussa pakkauksessa voimassa olevan lainsäädännön mukaisesti.

Myyntipisteissä on myös sallittua myydä tuotetta annoksina sinetöidyistä pakkauksista tai laatikoista edellyttäen, että tuotteella on oma myyntilohko tai laari, jossa on näkyvästi esillä tuote-eritelmässä edellytettyjä merkintöjä vastaavat tiedot.

Jalostukseen tarkoitetut sipulit voidaan myös toimittaa irtotavarana pakkauksissa ja konteissa, jotka ovat voimassa olevan lainsäädännön mukaisia ja joihin on luettavasti ja näkyvästi merkitty vähintään yhdelle puolelle sanat ”Jalostukseen tarkoitettuja Scalogno di Romagna -salottisipuleita (SMM)””.

Pakkausta koskevaa artiklaa on päivitetty markkinoiden nykyisten vaatimusten huomioon ottamiseksi: esillelaittoprosessia on yksinkertaistettu ja nippujen kokoluokaksi on vahvistettu 100 g – 1 kg, minkä lisäksi sipulit voidaan nyt pakata myös verkkoihin, pusseihin tai laatikoihin.

Sen lisäksi, että artiklassa annetaan tietoa kuluttajille saataville olevista uusista pakkaustyypeistä, siinä on yksinkertaistettu yksinomaan jalostukseen tarkoitettujen tuotteiden käsittelyä. Scalogno di Romagna -salottisipuleita onkin perinteisesti säilötty öljyyn tai käytetty osana tiettyjä elintarvikkeita tai valmisteita. Kyseisen muutoksen nojalla jalostukseen tarkoitetut tuotteet voidaan pakata irtotavarana.

Tämä muutos koskee myös yhteenvedon 5 kohdan h alakohtaa, ja sitä sovelletaan yhtenäisen asiakirjan 3.5 kohtaan.

Toimitukselliset muutokset

— Eritelmään on lisätty artiklojen otsikot, jotta kunkin artiklan sisältö on määritelty selkeämmin.

YHTENÄINEN ASIAKIRJA

”Scalogno di Romagna”

EU-nro: PGI-IT-1539-AM01 – 11.1.2021

SAN ( ) SMM (X)

1. [san:n tai smm:n] nimi tai nimet

”Scalogno di Romagna”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

”Nimitys ”Scalogno di Romagna” viittaa yksinomaan Allium ascalonicum -lajin Romagnan ekotyypin sipuliin.

Scalogno di Romagna -salottisipulit ovat muodoltaan pitkänomaisia ja pullomaisia. Niillä on sitkeä ulkokuori, jonka väri vaihtelee keltaisesta nahanväriseen, kellanruskeaan, ruskeaan tai harmaaseen. Mehukkaan sisäosan väri taas vaihtelee valkoisesta violettiraitaiseen.

Romagnan ekotyypillä on pitkät, tiheät juuret ja vaaleanvihreät, suippenevat lehdet.

Korjuuhetkellä sipulit kasvavat ryppäissä, joissa sipulien juuret yhdistävät toisiinsa vaihtelevan määrän sipuleita.

Haju on pistävä. Maku on makea ja hieno ja muistuttaa enemmän sipulia kuin valkosipulia. Aromaattiset ominaisuudet ovat samankaltaiset kuin muilla liljakasveilla, ja niihin vaikuttavat runsaat rikkiyhdisteet, joita sipulit saavat maaperästä. Tämä sivuravinne antaa sipuleille niille ominaisen maun ja tuoksun.

Sipuleita käytetään tuoreina tai kuivattuina. Myös öljyyn säilöminen on yleistä.

Kaikki nämä ominaisuudet erottavat Scalogno di Romagna -salottisipulit muista salottisipulityypeistä.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien ”Scalogno di Romagna” -salottisipulien tuotantovaiheiden sadonkorjuuseen asti on tapahduttava yksinomaan 4 kohdassa yksilöidyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Kulutukseen saatettaessa Scalogno di Romagna -salottisipuleilla on oltava seuraavat ominaisuudet:

A) tuore tuote: — 100 gramman – 1 kilogramman niput, jotka on sidottu raffiakuidulla tai muulla kasviperäisellä kuidulla;

B) kuivattu tuote: 1) 100 gramman – 1 kilogramman niput, jotka on sidottu raffiakuidulla tai muulla kasviperäisellä kuidulla. Nippujen on koostuttava tasalaatuisista sipuleista. Niput on sidottava hyvin tiukasti sipulien yläpuolelta, ja varret on katkaistava 5 cm sidoksen yläpuolelta; 2) letit, jotka koostuvat valikoiduista ja samankokoisista sipuleista ja jotka letitetään joko pelkästään varsista tai raffiakuidun tai muun kasvikuidun avulla; 3) sinetöidyt verkot, pussit tai laatikot: vaihtelevan kokoiset, juurettomat sipulit voidaan pakata 100 gramman – 5 kilogramman sinetöityihin verkkoihin, pusseihin tai laatikoihin, jotka on valmistettu elintarvikekäyttöön sopivasta materiaalista.

Edellä kuvatut tuotteet voidaan saattaa kulutukseen myös puusta, muovista, paperista, pahvista tai luonnollisista kasviperäisistä materiaaleista valmistetussa pakkauksessa voimassa olevan lainsäädännön mukaisesti.

Myyntipisteissä on myös sallittua myydä tuotetta annoksina sinetöidyistä pakkauksista tai laatikoista edellyttäen, että tuotteella on oma myyntilohko tai laari, jossa on näkyvästi esillä tuote-eritelmässä edellytettyjä merkintöjä vastaavat tiedot.

Jalostukseen tarkoitetut sipulit voidaan myös toimittaa irtotavarana pakkauksissa ja konteissa, jotka ovat voimassa olevan lainsäädännön mukaisia ja joihin on luettavasti ja näkyvästi merkitty vähintään yhdelle puolelle sanat ”Jalostukseen tarkoitettuja Scalogno di Romagna -salottisipuleita (SMM)”.

3.6. Tuotteen, johon rekisteröity nimi viittaa, merkitsemistä koskevat erityiset säännöt

”Scalogno di Romagna” on pakattava kulutukseen saattamista varten siten, että tuotteeseen voidaan kiinnittää erityinen merkintä. Pakkaukset on kaikissa tapauksissa suljettava siten, ettei niiden sisältöä voida poistaa pakkausta rikkomatta.

Pakkauksissa, leteissä tai nipuissa on oltava etiketti, jossa on maininta ”Scalogno di Romagna” ja heti sen jälkeen samankokoisin kirjaimin maininta ”Indicazione Geografica Protetta” (”suojattu maantieteellinen merkintä”).

Samassa visuaalisessa kentässä on oltava pakkaajan nimi, toiminimi ja osoite sekä alkuperäinen bruttopaino.

Maininta ”Indicazione Geografica Protetta” (Suojattu maantieteellinen merkintä) voi toistua muualla pakkauksessa tai etiketissä myös lyhenteenä (”I.G.P”) (SMM).

Merkinnöissä on käytettävä alla olevaa tunnistettavaa logoa, ja siinä annettua väriohjeistoa on noudatettava.

Tuotteissa on myös oltava merkintä ”Tuotettu Italiassa”.

4. Maantieteellisen alueen tarkka rajaus

Tuotantoalue käsittää sen Emilia-Romagnan alueen osan, joka soveltuu Allium ascalonicum -salottisipulien kasvatukseen, ja siihen kuuluvat seuraavat kunnat:

— Ravennan maakunta – Brisighella, Càsola Valsenio, Castelbolognese, Faenza, Riolo Terme ja Solarolo;

— Forlì-Cesenan maakunta – Modigliana ja Tredozio;

— Bolognan maakunta – Borgo Tossignano, Casalfiumanese, Castel del Rio, Castel Guelfo di Bologna, Dozza, Fontanelice, Imola ja Mordano.

5. Yhteys maantieteelliseen alueeseen

Scalogno di Romagna -salottisipulin ja maantieteellisen alueen välinen yhteys perustuu tuotteen maineeseen. ”Scalogno di Romagna” tunnetaan tietyn ekotyypin salottisipulina, jonka ominaisuudet erottavat sen muista markkinoilla olevista salottisipuleista.

Scalogno di Romagna -salottisipulin viljelyyn sopiva maasto on kukkulaista, maaperältään keskikarkeaa ja savisuuteen taipuvaista, kuivaa sekä runsaasti kaliumia ja eloperäistä ainesta sisältävää, avointa ja hyvin vettä läpäisevää. Tällainen maaperä on tyypillistä La Vena del Gesso Romagnola -liituharjanteelle, joka halkoo suurta osaa tuotantoalueesta ja vaikuttaa koko alueeseen ja sen maaperän emäksisyyteen. Tuotantoalue tunnetaan myös kylpyläalueena, jolle on ominaista maaperän ja veden rikkipitoisuus.

Ympäristön rikkiyhdisteet vaikuttavat siten osaltaan liljakasveille tyypillisiin aromaattisiin ominaisuuksiin.

Maaperän mikrobit ja niiden entsyymien toiminta säilytyksen tai kuivaamisen aikana vaikuttavat Scalogno di Romagna -salottisipulille tyypillisen makean ja hienon maun sekä pistävän hajun kehittymiseen.

Yksi Scalogno di Romagna -salottisipulin tunnusomaisista piirteistä on se, että se ei kuki. Ainoa mahdollinen ja sallittu kasvatusmenetelmä on siis istukassipulien käyttö. Tämän ominaisuuden ansiosta kyseisen ekotyypin geeniperintö ja ominaisuudet ovat säilyneet muuttumattomina vuosisatojen ajan, sillä luonnollisen tai keinotekoisen pölytyksen puuttuessa ekotyyppi ei ole risteytynyt muiden lajien kanssa eikä sen geeniperimään ole voitu puuttua. Tämä erottaa sen muista markkinoilla olevista lajikkeista.

Scalogno di Romagna -salottisipulia ei ole koskaan tavattu luonnossa, mikä tarkoittaa, että sen Romagnaan tuoneet kelttiläisheimot ovat viljelleet aitoa ja alkuperäistä tuotetta, jota ei ole voinut millään tavalla vaihtaa tai sekoittaa toisen liljakasvin sipuliin tai korvata sellaisella.

Scalogno di Romagna -salottisipulilla on selkeä yhteys paikalliseen alueeseen ja paikallisiin tuottajiin, mukaan lukien ne tuottajat, jotka viljelevät salottisipuleja muutaman neliömetrin alalla omassa keittiöpuutarhassaan. On osin heidän ansiotaan, että tämä arvokas osoitus Romagnan maaperän runsasravinteisuudesta on säilynyt tuleville sukupolville. Tuottajien kyvyillä on lisäksi erittäin suuri merkitys sipulien valinnassa, joka tehdään käsin suurella ammattitaidolla. Osa sipulisadosta menee kulutukseen, kun taas keskikokoisia ja muodoltaan kaarevampia sipuleita käytetään yleensä istukassipuleina ja tätä varten niiden juuret ja varret lyhennetään.

”Scalogno di Romagna” mainitaan useiden kirjailijoiden tuotannossa. Yksi heistä on Lugossa syntynyt ja siellä asunut Corrado Contoli. Vuonna 1963 julkaistussa kirjassaan Guida alla veritiera cucina romagnola (”Opas aitoon romagnalaiseen keittiöön”) Contoli sisällyttää sianliharuokia käsittelevään lukuun uraauurtavan ja mielikuvia herättävän ylistyspuheen salottisipulille. Graziano Pozzetto esittelee lisää kuvauksia tuotteesta ja sen lukemattomista käyttötarkoituksista viime vuosisadan resepteissä vuonna 2001 julkaistussa kirjassaan Lo scalogno di Romagna. Cibo per Venere (”Romagnan salottisipuli – ruokaa Venukselle”). Lukuisat paikalliset keittiömestarit ovat käyttäneet Scalogno di Romagna -salottisipulia ruoanlaitossaan, mukaan lukien Brisighellassa sijainneen Gigiolè-ravintolan omistaja Tarcisio Raccagni. Brisighellan kuuluisia keskiaikapäiviä varten suunnittelemissaan illalliskattauksissa Raccagni pyrki luomaan oman tulkintansa keskiajan keittiöstä.

Lisäksi Scalogno di Romagna -salottisipulin maineesta ja sen käytöstä eri ruokalajeissa tai öljyyn säilöttynä löytyy mainintoja eri verkkosivustoilta, kuten Giallo Zafferano, La Gazzetta del Gusto, Buonissimo, Geisha Gourmet ja Taccuini Gastrosofici.

Proloco di Riolo Terme -yhdistyksellä on ollut keskeinen rooli Scalogno di Romagna -salottisipulin upeassa ja esimerkillisessä tarinassa. Vuonna 1993 yhdistys järjesti ensimmäisen Fiera dello Scalogno di Romagna -festivaalin, joka edelleen järjestetään vuosittain heinäkuun lopussa.

Eritelmän julkaisutiedot

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) EUVL L 343, 14.12.2012, s. 1.